b'\n_START_ARTICLE_\nJoseph Joachim\n_START_PARAGRAPH_\nJoseph Joachim (28. kes\xc3\xa4kuuta 1831 \xe2\x80\x93 15. elokuuta 1907) oli unkarilaissyntyinen viulisti, kapellimestari, s\xc3\xa4velt\xc3\xa4j\xc3\xa4 ja opettaja. H\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 kaikkien aikojen vaikutusvaltaisimmista viulisteista. H\xc3\xa4nen opettajiaan olivat ensin Pestin oopperan konserttimestari Stanislaus Serwaczynski ja vuodesta 1839 Wieniss\xc3\xa4 Miska Hauser, Georg Hellmesberger, vanh., ja lopuksi t\xc3\xa4rkeimp\xc3\xa4n\xc3\xa4 Joseph B\xc3\xb6hm. Wienist\xc3\xa4 h\xc3\xa4n siirtyi Leipzigiin, jossa h\xc3\xa4n tutustui Felix Mendelssohniin ja toimi mm. Gewandhaus-orkesterin konserttimestarina. Vuonna 1848 h\xc3\xa4n siirtyi edelleen Weimariin ja liittyi Franz Lisztin ymp\xc3\xa4rille syntyneeseen muusikkoryhm\xc3\xa4\xc3\xa4n. H\xc3\xa4n kuitenkin vieraantui Lisztist\xc3\xa4 ja muutti edelleen Hannoveriin, jossa h\xc3\xa4n asettui paremminkin Robert Schumannin, Clara Schumannin ja Johannes Brahmsin vaikutuspiiriin. Vuodesta 1866 Joachim toimi Berliiniss\xc3\xa4 josta tuli h\xc3\xa4nen lopullinen kotikaupunkinsa. Siell\xc3\xa4 h\xc3\xa4nest\xc3\xa4 tuli kuninkaallisen musiikkiakatemian johtaja. Berliiniss\xc3\xa4 h\xc3\xa4n my\xc3\xb6s perusti nime\xc3\xa4\xc3\xa4n kantaneen kuuluisan jousikvartetin._NEWLINE_Viulistina Joachimin pysyviin vaikutuksiin kuuluu Beethovenin musiikin (viulukonsertto, my\xc3\xb6h\xc3\xa4iset jousikvartetit) nostaminen konserttien kantaohjelmistoon. H\xc3\xa4n vaikutti my\xc3\xb6s Johann Sebastian Bachin sooloviulusonaattien ja -partitoiden nousuun unohduksista. Joachim kuului Mendelssohnin viulukonserton ensimm\xc3\xa4isiin esitt\xc3\xa4jiin ja opiskeli teoksen s\xc3\xa4velt\xc3\xa4j\xc3\xa4n avustuksella. Aikalaiss\xc3\xa4velt\xc3\xa4jist\xc3\xa4 Robert Schumann, Johannes Brahms, Max Bruch ja Anton\xc3\xadn Dvo\xc5\x99\xc3\xa1k s\xc3\xa4velsiv\xc3\xa4t viulukonserttonsa Joachimin viulutaidetta ajatellen. Varsinkin suhde Brahmsiin oli el\xc3\xa4m\xc3\xa4n kest\xc3\xa4v\xc3\xa4, vaikka siin\xc3\xa4 olikin myrskyiset vaiheensa. Joachimin s\xc3\xa4vellykset ovat vaipuneet unholaan, Beethovenin ja Brahmsin konserttojen vakio-osiksi tulleita kadensseja lukuun ottamatta. Viulupedagogina Joachim oli oman aikansa kuuluisimpia; h\xc3\xa4nen oppilainaan olivat muiden muassa Willy Burmester, Leopold Auer ja Willy Hess sek\xc3\xa4 suomalainen Karl Johan Lindberg.  Yhdess\xc3\xa4 oppilaansa, saksalaisen viulistin Andreas Moserin (1859\xe2\x80\x931925), josta tuli Joachimin seuraaja Berliinin musiikkiakatemiassa, kanssa Joachim julkaisi vuosina 1905\xe2\x80\x931906 maailmanmaineeseen nousseen oppikirjan Violinschule.'